title: 2011/90/EÚ: Rozhodnutie Rady z  18. januára 2011 o podpise v mene Európskej únie a predbežnom vykonávaní protokolu, ktorým sa rozširuje rozsah pôsobnosti Dohody vo forme výmeny listov medzi Európskym hospodárskym spoločenstvom a Andorrským kniežatstvom o colné bezpečnostné opatrenia#Protokol, ktorým sa rozširuje rozsah pôsobnosti Dohody vo forme výmeny listov medzi Európskym hospodárskym spoločenstvom a Andorrským kniežatstvom o colné bezpečnostné opatrenia

text:
               10.2.2011

               SK

               Úradný vestník Európskej únie

               L 36/1

         ROZHODNUTIE RADY
   z 18. januára 2011
   o podpise v mene Európskej únie a predbežnom vykonávaní protokolu, ktorým sa rozširuje rozsah pôsobnosti Dohody vo forme výmeny listov medzi Európskym hospodárskym spoločenstvom a Andorrským kniežatstvom o colné bezpečnostné opatrenia
   (2011/90/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Rada 16. februára 2009 poverila Komisiu, aby začala rokovania s Andorrským kniežatstvom o protokole, ktorým sa rozširuje rozsah pôsobnosti Dohody vo forme výmeny listov medzi Európskym hospodárskym spoločenstvom a Andorrským kniežatstvom o colné bezpečnostné opatrenia (ďalej len „protokol“). Dohoda bola uzavretá 28. júna 1990.

               (2)

               Komisia a Andorrské kniežatstvo ukončili rokovania parafovaním protokolu.

               (3)

               Protokol by sa mal podpísať.

               (4)

               Do ukončenia postupov na jeho uzavretie by sa mal protokol predbežne vykonávať od 1. januára 2011, ktorý predstavuje dátum poslednej etapy vykonávania colných bezpečnostných opatrení zavedených v rok 2005 zmenami a doplneniami nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (1), a v roku 2006 zmenami a doplneniami nariadenia Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (2).

               (5)

               S cieľom zabezpečiť predbežné vykonávanie protokolu, toto rozhodnutie by sa malo uplatňovať od 1. januára 2011,

         PRIJALA TOTO ROZHODNUTIE:
   Článok 1
   Týmto sa v mene Únie shvaľuje podpis protokolu, ktorým sa rozširuje rozsah pôsobnosti Dohody vo forme výmeny listov medzi Európskym hospodárskym spoločenstvom a Andorrským kniežatstvom o colné bezpečnostné opatrenia (ďalej len „protokol“) s výhradou uzavretia uvedeného protokolu.
   Text protokolu je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu (-y) oprávnenú (-é) podpísať protokol v mene Únie s výhradou jeho uzavretia.
   Článok 3
   Protokol sa vykonáva predbežne od 1. januára 2011 alebo od neskoršieho dátumu dohodnutého medzi Úniou a Andorrským kniežatstvom v súlade s jeho článkom 3 ods. 3.
   Komisia sa týmto poveruje dohodnúť v mene Únie takýto neskorší dátum predbežného vykonávania protokolu.
   Článok 4
   Pozíciu, ktorú má Únia zaujať v spoločnom výbore k otázkam týkajúcim sa hlavy IIA dohody vo forme výmeny listov medzi Európskym hospodárskym spoločenstvom a Andorrským kniežatstvom (3) (ďalej len „dohoda“), prijme Rada kvalifikovanou väčšinou na návrh Komisie.
   Článok 5
   S cieľom zabezpečiť účinné vykonávanie článku 12i ods. 1dohody, Komisia oznamuje Andorrskému kniežatstvu prijatie nových právnych predpisov Únie, ktoré predstavujú vývoj práva Únie v oblasti colných bezpečnostných opatrení uvedených v článku 12b dohody.
   Komisia sa týmto poveruje prijať potrebné opatrenia uvedené v článku 12k dohody s cieľom zabezpečiť rovnocennosť colných bezpečnostných opatrení Únie a Andorrského kniežatstva.
   Ak k dátumu vykonávania príslušných právnych predpisov Únie uvedených v prvom odseku Andorrské kniežatstvo neprijme nové ustanovenia a ak nie je možné ich predbežne vykonávať, uplatňovania hlavy IIA dohody sa pozastaví v súlade s jej článkom 12k ods. 2. Komisia oznámi Andorrskému kniežatstvu takéto pozastavenie.
   Článok 6
   Toto rozhodnutie nadobúda účinnosť dňom jeho prijatia.
   Uplatňuje sa od 1. januára 2011.

      V Bruseli 18. januára 2011

            Za Radu

            predseda

         MATOLCSY Gy.

      (1)  Ú. v. ES L 302, 19.10.1992, s. 1.

      (2)  Ú. v. ES L 253, 11.10.1993, s. 1.

      (3)  Ú. v. ES L 374, 31.12.1990, s. 14.

      PROTOKOL,
      ktorým sa rozširuje rozsah pôsobnosti Dohody vo forme výmeny listov medzi Európskym hospodárskym spoločenstvom a Andorrským kniežatstvom o colné bezpečnostné opatrenia
      EURÓPSKA ÚNIA
      na jednej strane a
      ANDORRSKÉ KNIEŽATSTVO
      na strane druhej,
      ďalej len „Únia“ a „Andorrské kniežatstvo“ a spolu „zmluvné strany“,
      SO ZRETEĽOM NA Dohodu vo forme výmeny listov medzi Európskym hospodárskym spoločenstvom a Andorrským kniežatstvom podpísanú v Luxemburgu 28. júna 1990 (ďalej len „dohoda“),
      SO ZRETEĽOM NA potrebu udržať súčasnú úroveň zjednodušenia kontrol a formalít pri preprave tovaru na hraniciach medzi Úniou a Andorrským kniežatstvom a zaručiť tak plynulosť obchodu medzi obidvomi stranami,
      KEĎŽE sa zmluvné strany zaväzujú zaručiť rovnocennú úroveň bezpečnosti na svojom území prostredníctvom opatrení založených na právnych predpisoch platných v Únii,
      KEĎŽE je žiaduce, aby sa s Andorrou konzultovala tvorba pravidiel Únie týkajúcich sa colných bezpečnostných opatrení, aby sa Andorra zúčastňovala na prácach Výboru pre Colný kódex v danej oblasti a aby bola informovaná o vykonávaní týchto predpisov,
      KEĎŽE zmluvné strany sú odhodlané zlepšovať bezpečnosť obchodu s tovarom, ktorý na ich územie vstupuje alebo ktorý z neho vystupuje, bez obmedzenia plynulosti tohto obchodu,
      KEĎŽE v záujme zmluvných strán je potrebné zaviesť rovnocenné colné bezpečnostné opatrenia počas prepravy tovaru z tretích krajín alebo do tretích krajín,
      KEĎŽE na rozdiel od samotnej dohody sa rozsah územnej pôsobnosti týchto colných bezpečnostných opatrení musí vymedziť podľa príslušných colných území zmluvných strán,
      KEĎŽE tieto colné bezpečnostné opatrenia sa musia vzťahovať aj na poľnohospodárske výrobky (kapitoly 1 až 24 harmonizovaného systému), ktoré sú z colnej únie zriadenej medzi zmluvnými stranami vylúčené,
      KEĎŽE sa tieto colné bezpečnostné opatrenia týkajú vyhlásenia obsahujúceho bezpečnostné údaje týkajúce sa tovaru pred jeho vstupom a výstupom, riadenia rizík v oblasti bezpečnosti a s tým súvisiacich colných kontrol, ako aj priznania vzájomne uznávaného statusu schváleného hospodárskeho subjektu v oblasti bezpečnosti,
      KEĎŽE Andorrské kniežatstvo má primeranú úroveň ochrany osobných údajov (1),
      KEĎŽE, v prípade colných bezpečnostných opatrení je potrebné ustanoviť vhodné nápravné opatrenia vrátane pozastavenia platnosti príslušných ustanovení pre prípady, kedy by už rovnocennosť colných bezpečnostných opatrení nebola zabezpečená,
      SA DOHODLI TAKTO:
      Článok 1
      Aby sa rozsah pôsobnosti dohody rozšíril o colné bezpečnostné opatrenia, dopĺňa sa nová hlava IIA:

         „HLAVA IIA

            OPATRENIA TÝKAJÚCE SA COLNÝCH BEZPEČNOSTNÝCH OPATRENÍ

            KAPITOLA I

               Monitorovanie uplatňovania colných bezpečnostných opatrení

         Článok 12a
         Územná pôsobnosť
         Táto hlava sa uplatňuje na jednej strane na colnom území Spoločenstva a na strane druhej na colnom území Andorrského kniežatstva.
         Článok 12b
         Prijatie acquis communautaire

         1.   Andorrské kniežatstvo prijíma colné bezpečnostné opatrenia, ktoré uplatňuje Únia. ‚Colné bezpečnostné opatrenia‘ znamenajú ustanovenia týkajúce sa colného vyhlásenia pred vstupom tovaru na colné územie alebo pred výstupom tovaru z tohto colného územia, schválených hospodárskych subjektov, ako aj colných bezpečnostných kontrol a riadenia rizík v oblasti bezpečnosti, uplatniteľných na základe stále platných príslušných právnych colných predpisov platných v Únii. Podrobný zoznam príslušných ustanovení zostavuje spoločný výbor ustanovený v článku 17.
         2.   Bez ohľadu na vylúčenie poľnohospodárskych výrobkov z colnej únie medzi Úniou a Andorrským kniežatstvom podľa článku 2 sa colné bezpečnostné opatrenia uplatňujú aj na poľnohospodárske výrobky zatriedené do kapitol 1 až 24 harmonizovaného systému.
         Článok 12c
         Všeobecné zásady
         1.   Zmluvné strany sa zaväzujú uplatňovať na prepravu tovaru z tretích krajín alebo do tretích krajín colné bezpečnostné opatrenia ustanovené v článku 12b ods. 1 a zabezpečiť tak rovnocennú úroveň bezpečnosti na svojich vonkajších hraniciach.
         2.   Zmluvné strany upustia od uplatňovania colných bezpečnostných opatrení ustanovených v článku 12b ods. 1 pri preprave tovaru medzi ich colnými územiami.
         3.   Zmluvné strany budú vzájomne konzultovať akúkoľvek dohodu s treťou krajinou v oblasti colných bezpečnostných opatrení pred jej uzatvorením, aby zaručili jej súlad s touto úpravou, najmä ak plánovaná dohoda obsahuje ustanovenia umožňujúce výnimky z colných bezpečnostných opatrení vymedzených v tejto hlave.
         Článok 12d
         Miesto podania predbežného vyhlásenia o vstupe alebo výstupe tovaru
         1.   Predbežné colné vyhlásenie o vstupe sa podáva príslušnému orgánu zmluvnej strany, na colné územie ktorej tovar vstupuje z tretích krajín. Tento orgán vykoná analýzu rizík na základe údajov uvedených v tomto vyhlásení a colné kontroly považované za potrebné v oblasti bezpečnosti, a to aj vtedy, keď je tento tovar určený inej zmluvnej strane.
         2.   Predbežné colné vyhlásenie o výstupe sa podáva príslušnému orgánu zmluvnej strany, na colnom území ktorej sa vykonávajú vývozné formality alebo prípadne výstup do tretích krajín. Príslušný orgán vykoná analýzu rizík na základe údajov uvedených v tomto vyhlásení a colné kontroly považované za potrebné v oblasti bezpečnosti.
         3.   Ak tovar opúšťa colné územie jednej zmluvnej strany a smeruje do tretej krajiny, pričom prechádza cez colné územie druhej zmluvnej strany, predbežné colné vyhlásenie o výstupe tovaru sa podáva výlučne príslušnému orgánu druhej zmluvnej strany.
         Článok 12e
         Colné bezpečnostné kontroly a riadenie rizika v oblasti bezpečnosti
         1.   Každá zmluvná strana vymedzí na účely colných bezpečnostných kontrol rámec riadenia rizika, kritériá rizika, ako aj prioritné oblasti colných kontrol v oblasti bezpečnosti.
         2.   Zmluvné strany uznávajú rovnocennosť svojich systémov riadenia rizika v oblasti bezpečnosti.
         3.   Zmluvné strany spolupracujú s cieľom:

                     —

                     vymieňať si informácie umožňujúce zlepšiť a posilniť ich analýzu rizika a účinnosť colných kontrol v oblasti bezpečnosti a

                     —

                     vymedziť vo vhodných lehotách spoločný rámec riadenia rizika, spoločné kritériá rizika, ako aj spoločné prioritné oblasti kontroly a zaviesť elektronický systém na realizáciu tohto spoločného riadenia rizík.

               4.   Spoločný výbor prijíma akékoľvek iné ustanovenie potrebné na uplatňovanie tohto článku.
         Článok 12f
         Monitorovanie uplatňovania colných bezpečnostných opatrení
         1.   Spoločný výbor určí, ako majú zmluvné strany zabezpečiť monitorovanie uplatňovania tejto kapitoly a overovanie dodržiavania colných bezpečnostných opatrení.
         2.   Toto monitorovanie možno zabezpečiť hlavne:

                     —

                     pravidelným hodnotením uplatňovania tejto hlavy, najmä rovnocennosti colných bezpečnostných opatrení,

                     —

                     preskúmaním s cieľom zlepšiť jej uplatňovanie alebo zmeniť a doplniť jej ustanovenia, aby sa lepšie plnili jej ciele,

                     —

                     organizáciou tematických zasadnutí odborníkov oboch strán a auditov správnych postupov vrátane kontrol na mieste.

               3.   Spoločný výbor zabezpečí, aby sa opatreniami prijatými podľa tohto článku dodržiavali práva príslušných hospodárskych subjektov.
         Článok 12g
         Výmena informácií týkajúcich sa schválených hospodárskych subjektov
         Európska komisia a príslušný andorrský orgán si pravidelne vymieňajú informácie o totožnosti svojich schválených hospodárskych subjektov v oblasti bezpečnosti obsahujúce tieto údaje:

                     a)

                     identifikačné číslo obchodníka (TIN – Trader Identification Number) vo formáte zlučiteľnom s právnymi predpismi upravujúcimi evidenciu a identifikáciu hospodárskych subjektov (EORI – Economic Operator Registration and Identification);

                     b)

                     meno a adresu schváleného hospodárskeho subjektu;

                     c)

                     číslo dokladu, na základe ktorého bol udelený status schváleného hospodárskeho subjektu;

                     d)

                     súčasný status (platný, pozastavený, odňatý);

                     e)

                     obdobia zmeny statusu;

                     f)

                     dátum nadobudnutia platnosti osvedčenia;

                     g)

                     orgán, ktorý vydal osvedčenie.

               Článok 12h
         Ochrana služobného tajomstva a osobných údajov
         Informácie, ktoré si vymieňajú zmluvné strany v rámci opatrení zavedených v tejto hlave, sú predmetom ochrany služobného tajomstva a osobných údajov tak, ako je vymedzená zákonmi platnými v tejto oblasti na území zmluvnej strany, ktorá ich dostala.
         Tieto informácie sa nemôžu postúpiť iným osobám ako oprávneným orgánom príslušnej zmluvnej strany, ani použiť jej orgánmi na iné účely, ako sa ustanovuje v tejto dohode.

            KAPITOLA II

               Riadenie opatrení

         Článok 12i
         Tvorba právnych predpisov
         1.   Keď Únia vypracuje nové právne predpisy v oblasti bezpečnostných colných predpisov, požiada o neformálne stanovisko andorrských odborníkov.
         2.   Únia zabezpečuje účasť andorrských odborníkov ako pozorovateľov v prípade bodov, ktoré sa ich týkajú, na zasadnutiach Výboru pre Colný kódex, ktorý pomáha Európskej komisii pri plnení jej výkonnej právomoci v oblastiach upravených hlavou IIA. Ustanovenia uvedené v článkoch 66 až 68 rozhodnutia č. 1/2003 zmiešaného výboru ES – Andorra (2) sa uplatňujú mutatis mutandis.
         3.   Keď Európska komisia predloží svoj návrh Európskemu parlamentu a/alebo Rade Európskej únie alebo svoj návrh vykonávacích opatrení členským štátom, zašle jednu kópiu aj Andorrskému kniežatstvu.
         Na požiadanie jednej zo zmluvných strán sa v rámci spoločného výboru uskutoční počiatočná výmena názorov.
         4.   Počas fázy predchádzajúcej prijatiu nového právneho predpisu Únie sa v procese nepretržitého informovania a konzultácií zmluvné strany na žiadosť jednej z nich opäť zídu v rámci spoločného výboru na spoločné konzultácie.
         5.   Zmluvné strany spolupracujú počas informačnej a konzultačnej fázy, aby na konci procesu uľahčili súčasné uplatňovanie nového právneho predpisu uvedeného v odseku 1 zmluvnými stranami.
         Článok 12j
         Dohody s tretími krajinami
         Zmluvné strany sa dohodli, že dohody uzatvorené jednou zo strán s treťou krajinou v oblasti upravenej hlavou IIA nemôžu zakladať povinnosti pre druhú stranu, ak spoločný výbor nerozhodne inak.
         Článok 12k
         Vyrovnávacie opatrenia
         1.   Zmluvná strana môže po konzultácii v spoločnom výbore prijať vhodné vyrovnávacie opatrenia vrátane pozastavenia uplatňovania ustanovení hlavy IIA, ak zistí, že druhá strana nedodržiava podmienky danej hlavy, alebo ak rovnocennosť colných bezpečnostných opatrení zmluvných strán už nie je zabezpečená.
         Ak môže byť účinnosť colných bezpečnostných opatrení ohrozená akýmkoľvek omeškaním, môžu sa prijať predbežné ochranné opatrenia bez predchádzajúcej konzultácie pod podmienkou, že sa konzultácie začnú ihneď po prijatí uvedených opatrení.
         2.   Ak rovnocennosť colných bezpečnostných opatrení zmluvných strán už nie je zabezpečená, pretože Andorrské kniežatstvo neprijalo nový právny predpis uvedený v článku 12i, Únia môže pozastaviť uplatňovanie ustanovení hlavy IIA, pokiaľ spoločný výbor po preskúmaní prostriedkov na zachovanie jej uplatňovania nerozhodne inak.
         3.   Rozsah a trvanie už uvedených opatrení sa obmedzí na to, čo je nevyhnutné na nápravu situácie a zabezpečenie spravodlivej rovnováhy medzi právami a povinnosťami vyplývajúcimi z tejto hlavy. Zmluvná strana bude môcť požiadať spoločný výbor, aby uskutočnil konzultácie, pokiaľ ide o primeranosť týchto opatrení. Ak sa spoločnému výboru nepodarí urovnať spor, môže sa prípadne rozhodnúť odvolať sa na rozhodcovské konanie ustanovené v článku 18 ods. 2. Žiadna otázka výkladu ustanovení príslušných právnych predpisov Únie sa nemôže vyriešiť v tomto rámci.

            KAPITOLA III

               Rôzne ustanovenia týkajúce sa opatrení vzťahujúcich sa na colné bezpečnostné opatrenia

         Článok 12l
         Revízia
         Ak si jedna zmluvná strana želá revidovať tieto opatrenia, predloží na tento účel návrh druhej strane. Revízia nadobudne účinnosť po ukončení príslušných vnútorných postupov strán.

      Článok 2
      Tento protokol je neoddeliteľnou súčasťou dohody.
      Článok 3
      1.   Tento protokol schvália zmluvné strany v súlade so vlastnými postupmi. Nadobúda platnosť 1. januára 2011 za podmienky, že sa zmluvné strany pred týmto dátumom navzájom informovali o dokončení postupov potrebných na tento účel.
      2.   Ak tento protokol nenadobudne platnosť 1. januára 2011, nadobúda platnosť prvým dňom nasledujúcim po dni, keď sa zmluvné strany navzájom informovali o dokončení postupov potrebných na tento účel.
      3.   Do dokončenia postupov uvedených v odsekoch 1 a 2 budú zmluvné strany predbežne vykonávať tento protokol od 1. januára 2011 alebo od neskoršieho dátumu, na ktorom sa zmluvné strany dohodli.
      Článok 4
      Jazyky
      Tento protokol je vypracovaný v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a katalánskom jazyku, pričom všetky znenia sú rovnako autentické.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l’Union européenne
            Eiropas Savienības vārdā –
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            Per l’Unione europea

            За Княжество Андора
            Por el Principado de Andorra
            Za Andorrské knížectví
            For Fyrstendømmet Andorra
            Für das Fürstentum Andorra
            Andorra Vürstiriigi nimel
            Για το Πριγκιπάτο της Ανδόρας
            For the Principality of Andorra
            Pour la Principauté d’Andorre
            Per il Principato di Andorra
            Andoras Firstistes vārdā –
            Andoros Kunigaikštystės vardu
            Az Andorrai Hercegség részéről
            Għall-Prinċipat ta’ Andorra
            Voor het Vorstendom Andorra
            W imieniu Księstwa Andory
            Pelo Principado de Andorra
            Pentru Principatul Andorra
            Za Andorrské kniežatstvo
            Za Kneževino Andoro
            Andorran ruhtinaskunnan puolesta
            För Furstendömet Andorra
            Pel Principat d’Andorra

         (1)  Rozhodnutie Komisie 2010/625/EÚ z 19. októbra 2010 podľa smernice Európskeho parlamentu a Rady 95/46/ES o primeranej ochrane osobných údajov v Andorre (Ú. v. EÚ L 277, 21.10.2010, s. 27).

         (2)  Ú. v. EÚ L 253, 7.10.2003, s. 3.“


title: 2011/646/: Rozhodnutie Rady z  23. mája 2011 o uzavretí v mene Európskej únie Dohody o ochrane a udržateľnom rozvoji oblasti parku Prespa#Dohoda o ochrane a udržateľnom rozvoji oblasti parku Prespa

text:
               4.10.2011

               SK

               Úradný vestník Európskej únie

               L 258/1

         ROZHODNUTIE RADY
   z 23. mája 2011
   o uzavretí v mene Európskej únie Dohody o ochrane a udržateľnom rozvoji oblasti parku Prespa
   (2011/646/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Smernica Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva (1) (ďalej len „rámcová smernica EÚ o vode“), vyžaduje, aby sa členské štáty snažili o primeranú koordináciu s príslušnými nečlenskými štátmi v záujme dosiahnutia cieľov smernice na celom správnom území povodia, keď správne územia povodí presahujú územie Únie.

               (2)

               Dňa 27. júna 2006 prijala Rada rozhodnutie poverujúce Komisiu rokovať v mene Európskeho spoločenstva o uzavretí medzinárodných dohôd o povodiach riek s cieľom zlepšiť spoluprácu v povodiach európskych riek, ktoré majú niektoré členské štáty a tretie krajiny spoločné.

               (3)

               Jazerá Prespa a ich okolie sú unikátnou prírodnou oblasťou s veľkým ekologickým významom, ktorá môže byť zachovaná len holistickým prístupom na úrovni povodí.

               (4)

               Dohodu o ochrane a udržateľnom rozvoji oblasti parku Prespa prerokovala Európska komisia, Grécko, Albánsko a bývalá Juhoslovanská republika Macedónsko a v tejto oblasti zlepšuje existujúcu spoluprácu, ktorá má potenciál prispieť k úspešnej realizácii rámcovej smernice EÚ o vode.

               (5)

               Dohoda by sa mala uzavrieť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda o ochrane a udržateľnom rozvoji oblasti parku Prespa.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) konať v mene Únie vo veci oznámenia podľa článku 18 dohody, čím sa vyjadrí súhlas Únie s tým, že bude viazaná dohodou.
   Článok 3
   Toto rozhodnutie nadobúda účinnosť dňom svojho prijatia (2).

      V Bruseli 23. mája 2011

            Za Radu

            predseda

         MARTONYI J.

      (1)  Ú. v. ES L 327, 22.12.2000, s. 1.

      (2)  Generálny sekretariát Rady uverejní dátum nadobudnutia platnosti dohody v Úradnom vestníku Európskej únie.

      PREKLAD
      DOHODA
      o ochrane a udržateľnom rozvoji oblasti parku Prespa
      Ministerstvá životného prostredia troch štátov, ktoré majú oblasť jazier Prespa spoločnú, a Európska únia, ďalej len „zmluvné strany“,
      PAMÄTAJÚC na vyhlásenie predsedov vlád troch štátov z 2. februára 2000 o vytvorení parku Prespa a ochrane životného prostredia a udržateľnom rozvoji jazier Prespa a ich okolia,
      PRIPOMÍNAJÚC spoločné vyhlásenie predsedov vlád troch štátov, ktoré majú povodie jazier Prespa spoločné, z 27. novembra 2009 v Pyli,
      BERÚC DO ÚVAHY, že jazerá Prespa a ich povodie tvorí unikátnu prírodnú oblasť, ktorej geomorfologická, ekologická, biodiverzitná a kultúrna rozmanitosť má medzinárodný význam ako kľúčový biotop, v ktorom sú zachované mnohé vzácne a/alebo endemické druhy voľne žijúcich rastlín a živočíchov, ako miesta hniezdenia celosvetovo ohrozených vtákov a ako depozitár významného archeologického a tradičného dedičstva,
      UZNÁVAJÚC ich spoločnú zodpovednosť za zachovanie ekosystému povodia jazier Prespa a jeho zložiek, ako aj za jeho prírodné krásy, ktoré sú základom hospodárskeho a sociálneho blahobytu jeho obyvateľov a vytvárania príležitostí na hospodársky rozvoj (vrátane poľnohospodárstva, rybolovu a cestovného ruchu),
      V PRESVEDČENÍ, že len prostredníctvom prijatia holistického prístupu na úrovni povodia môžu zabezpečiť a zachovať biodiverzitu, kľúčové funkcie povodia jazier Prespa a jeho úžitok pre človeka,
      S VEDOMÍM, že jednotlivé opatrenia krajín nie sú na zachovanie ekosystémov Prespa a ich kultúrneho dedičstva pri súčasnom zvyšovaní životnej úrovne ich obyvateľov dostatočné,
      V SNAHE posilniť spoluprácu medzi príslušnými orgánmi a zainteresovanými stranami v troch štátoch s cieľom zachovať a chrániť unikátnu ekologickú hodnotu povodia jazier Prespa a predchádzať príčinám degradácie jeho biotopov a/alebo ich odvrátiť, ako sa vyžaduje vo vyhlásení predsedov vlád z 2. februára 2000,
      ROZHODNUTÉ preskúmať vhodné metódy riadenia pre udržateľné využívanie a ochranu vôd a sladkovodných ekosystémov jazier Prespa, ako sa vyžaduje vo vyhlásení predsedov vlád z 2. februára 2000 a v súlade s požiadavkami rámcovej smernice EÚ o vode 2000/60/ES a súvisiacich smerníc,
      SÚC SI VEDOMÉ dlhej histórie ľudského využitia tejto oblasti a zlučiteľnosti tradičného využitia s ochranou prírody,
      POTVRDZUJÚC záväzok týkajúci sa udržateľného rozvoja v povodí jazier Prespa, ktorý možno dosiahnuť koherentným spôsobom prostredníctvom cezhraničnej spolupráce v súlade so zásadami integračného procesu v Európskej únii,
      BERÚC NA VEDOMIE dialóg o povodí rieky Drin, ktorý sa začal v roku 2009 medzi príslušnými orgánmi a zainteresovanými stranami s cieľom rozvíjať spoločnú víziu udržateľného riadenia tohto povodia a podporu cezhraničnej spolupráce,
      SO ZRETEĽOM NA príslušné ustanovenia platných medzinárodných právnych predpisov v oblasti ochrany životného prostredia, ktorých sú zmluvnými stranami alebo signatármi,
      PRIPOMÍNAJÚC platné dvojstranné dohody medzi zmluvnými stranami týkajúce sa spolupráce v oblasti ochrany životného prostredia a udržateľného rozvoja,
      VZHĽADOM NA to, že jedna zo zmluvných strán je členským štátom Európskej únie, jedna je kandidátskou krajinou na členstvo v EÚ a jedna je potenciálnou kandidátskou krajinou na členstvo v EÚ a že posledné dve uzatvorili tiež dohodu o stabilizácii a pridružení k EÚ,
      UZNÁVAJÚC rozdielne, ale navzájom sa doplňujúce funkcie vládnych a mimovládnych organizácií z troch zmluvných štátov, pokiaľ ide o zachovanie a riadenie oblasti Prespa,
      S PRIHLIADNUTÍM NA skúsenosti získané od roku 2000 prostredníctvom činnosti dočasného koordinačného výboru a jeho sekretariátu v rámci trojstrannej spolupráce týkajúcej sa parku Prespa,
      S OHĽADOM NA strategický akčný plán udržateľného rozvoja parku Prespa vypracovaný v rámci dočasného koordinačného výboru a jeho sekretariátu,
      SA DOHODLI TAKTO:
      PRVÁ ČASŤ

         VŠEOBECNÉ USTANOVENIA

      Článok 1
      Vymedzenie pojmov
      Na účely tejto dohody:

                  —

                  „oblasť parku Prespa“ (ďalej len „oblasť“) je zemepisná oblasť na území troch štátov nachádzajúca sa v povodí jazier Prespa, ktorá zahŕňa povrchové a riadne priradené podzemné vody a na základe vyhlásenia z 2. februára 2000 je označená ako cezhraničná chránená oblasť,

                  —

                  „cezhraničný vplyv“ je akýkoľvek vplyv na životné prostredie v oblasti právomoci jednej zo zmluvných strán vrátane nepriaznivých účinkov na ľudské zdravie a bezpečnosť, flóru, faunu, pôdu, ovzdušie, vodu, podnebie, krajinu a historické pamiatky alebo iné hmotné štruktúry či vzájomné pôsobenie týchto faktorov, ako aj účinky na kultúrne dedičstvo alebo sociálno-ekonomické podmienky vyplývajúce zo zmien týchto faktorov, spôsobené zmenou, ktorej fyzický pôvod je úplne alebo čiastočne v oblasti právomoci inej zmluvnej strany.

            Článok 2
      Cieľ dohody
      Zmluvné strany spolupracujú s cieľom zabezpečiť integrovanú ochranu ekosystémov a udržateľný rozvoj oblasti parku Prespa vrátane vypracovania integrovaných plánov riadenia povodí v súlade s medzinárodnými normami a normami Európskej únie.
      DRUHÁ ČASŤ

         ZÁSADY SPOLUPRÁCE

      Článok 3
      Základné povinnosti
      1.   Aby sa splnili ciele stanovené v článku 2, zmluvné strany na základe zvrchovanej rovnosti, územnej celistvosti, vzájomného prospechu a dobrej vôle prijmú jednotlivo i spoločne potrebné opatrenia a uplatnia najlepšie dostupné techniky, aby:

                  a)

                  obozretne riadili kvalitu a množstvo vody v jazerách Prespa, pričom budú venovať osobitnú pozornosť vodnej hladine oboch jazier;

                  b)

                  predchádzali znečisťovaniu vôd v oblasti jazier Prespa, kontrolovali ho a znižovali jeho rozsah;

                  c)

                  chránili a zachovávali biodiverzitu oblasti najmä ochranou endemických, vzácnych a ohrozených druhov voľne žijúcich rastlín a živočíchov alebo druhov, ktorým hrozí vyhynutie, a obnovou a správou citlivých biotopov, ako aj ekosystémov a funkcií ekosystému na základe medzinárodných právnych predpisov a právnych predpisov EÚ vrátane smernice 92/43/EHS a smernice 2009/147/ES a politiky EÚ v oblasti biodiverzity;

                  d)

                  chránili pôdy pred eróziou, vyčerpaním, infekciami a znečistením;

                  e)

                  zabezpečili, podporovali a kontrolovali šetrné využívanie prírodných zdrojov a udržateľný rozvoj oblasti parku Prespa;

                  f)

                  zabránili zavedeniu a pestovaniu/chovu cudzích živočíšnych a rastlinných druhov;

                  g)

                  účinne regulovali činnosti, ktoré spôsobujú alebo môžu spôsobiť negatívny vplyv na oblasť jazier Prespa, s cieľom zabrániť takýmto účinkom alebo ich minimalizovať.

            2.   Na tento účel zmluvné strany:

                  a)

                  navrhnú a uskutočnia integrované plány riadenia a programy na ochranu a udržateľný rozvoj oblasti v súlade so strategickým akčným plánom udržateľného rozvoja parku Prespa;

                  b)

                  vypracujú koherentné stratégie pre územné a mestské plány a plány iného využitia pôdy, ako aj plány riadenia chránených oblastí s cieľom zabezpečiť riadenie povodia tohto územia v súlade so zásadou udržateľného rozvoja a zvýšenou ochranou, ktorá sa pre oblasť požaduje na základe medzinárodných právnych predpisov a právnych predpisov EÚ vrátane smernice 92/43/EHS a smernice 2009/147/ES;

                  c)

                  schvália a budú dôsledne uplatňovať ekologické normy a kritériá pre povodia, ako je uvedené v článku 4;

                  d)

                  prijmú a zavedú právne, administratívne, hospodárske, finančné a technické opatrenia s cieľom zabezpečiť:

                              i)

                              v maximálnej možnej miere uplatňovanie zásad udržateľného poľnohospodárstva a chovu zvierat s malým dosahom, a to na základe únosného zaťaženia oblasti a pravidiel rybolovu zlučiteľných s koncepciou obozretného používania;

                              ii)

                              hospodárenie s odpadom z domácností a s poľnohospodárskym odpadom v súlade s najlepšími dostupnými technikami;

                              iii)

                              zlepšenie a modernizáciu cestných a komunikačných sietí a ďalšej sociálnej infraštruktúry a služieb v súlade s ochranou biodiverzity, zachovaním chránených oblastí a udržateľným rozvojom oblasti parku Prespa;

                  e)

                  uľahčia pravidelnú výmenu názorov medzi zmluvnými stranami, zachovajú tradičnú architektúru a pamiatky, vyvinú a zavedú spoločnú stratégiu turistického rozvoja oblasti a podporia zvyšovanie informovanosti verejnosti a environmentálne vzdelávanie ako prostriedok na dosiahnutie riešení na miestnej úrovni;

                  f)

                  urýchlia úplnú a účinnú implementáciu práv jednotlivcov, ktorí žijú v oblasti povodia, na prístup k informáciám o životnom prostredí, na účasť verejnosti na rozhodovacom procese v záležitostiach životného prostredia a na prístup k právu v týchto otázkach;

                  g)

                  vytvoria a budú udržiavať účinný spoločný štandardný systém monitorovania na účely sledovania, riadenia a kontroly stavu životného prostredia jazier a ich povodia;

                  h)

                  v prípade nepredvídaných udalostí prijmú spoločné opatrenia na ich rýchle vyhodnotenie a zmiernenie ich dôsledkov.

            Článok 4
      Environmentálne normy a kritériá
      1.   Zmluvné strany tejto dohody s pomocou výboru definovaného v článku 10 stanovia presné kritériá, normy, limity a ciele, pokiaľ ide o ochranu, zachovanie a rozvoj oblasti v súlade s cieľmi článku 2.
      2.   Na tento účel zmluvné strany prijmú primerané opatrenia, aby:

                  a)

                  zaviedli právne záväzky vyplývajúce z medzinárodných noriem a noriem EÚ na ochranu a zachovanie jazier a ich povodia;

                  b)

                  prispôsobili príslušné vnútroštátne environmentálne normy a kritériá miestnym podmienkam a požiadavkám povodia;

                  c)

                  si vyžiadali použitie najlepších dostupných technológií a moderných environmentálnych postupov.

            Článok 5
      Udržateľné hospodárenie s vodou
      Zmluvné strany sa dohodli na spolupráci, pokiaľ ide o hospodárenie s vodami oblasti parku Prespa udržateľným spôsobom. To zahŕňa integrované hospodárenie so zdrojmi povrchových a podzemných vôd na úrovni povodí na základe smernice 2000/60/ES a súvisiacich smerníc, ktoré zabezpečujú:

                  a)

                  vodu v dostatočnom množstve a primeranej kvality na pitné účely;

                  b)

                  vodu v dostatočnom množstve a primeranej kvality na zachovanie, ochranu a v prípade potreby obnovu prirodzených vodných ekosystémov vrátane mokradí a ich funkcií;

                  c)

                  vodu v dostatočnom množstve a primeranej kvality na ďalšie opodstatnené použitie, ktoré prispieva k udržateľnému hospodárskemu a sociálnemu rozvoju miestnych spoločností s prihliadnutím na potrebu prispôsobiť sa možným vplyvom zmeny klímy;

                  d)

                  nápravu alebo zmiernenie negatívnych vplyvov minulých hydrologických zásahov s osobitným dôrazom na systém rieka Devolli – Malé Prespanské jazero;

                  e)

                  ochranu pred škodlivými účinkami vôd (povodne, erózia atď.) pomocou najlepších dostupných techník;

                  f)

                  riešenie konfliktov záujmov spôsobených rôznym používaním a

                  g)

                  účinnú kontrolu režimu hospodárenia s vodou, ktorý sa zavedie.

            Na tento účel zmluvné strany zriadia pracovnú skupinu pre vodu, ako je ustanovené v článku 14.
      Článok 6
      Výmena údajov a informácií
      Zmluvné strany zriadia formálny systém pravidelnej výmeny informácií medzi príslušnými orgánmi s cieľom pomôcť dosiahnuť účinnú ochranu oblasti parku Prespa vrátane výmeny:

                  a)

                  kvalitatívnych a kvantitatívnych údajov o vode, vodných ekosystémoch a dôležitých biotopoch a druhoch;

                  b)

                  skúseností získaných pri uplatňovaní najlepších dostupných techník a výsledkov výskumu a vývoja v oblasti ochrany mokradí, hospodárenia s vodou a opatrení na prevenciu, znižovanie a kontrolu znečistenia.

            Článok 7
      Cezhraničný vplyv
      Zmluvné strany spolupracujú s cieľom dohodnúť sa na opatreniach zameraných na zabezpečenie integrity životného prostredia, a najmä vodných zdrojov v danej oblasti a odstránenie alebo zníženie cezhraničných vplyvov na životné prostredie spôsobených ľudskou činnosťou. Spolupracujú najmä na rozvoji a uplatňovaní vhodných postupov posudzovania vplyvov na životné prostredie v oblasti v súlade s dohovorom z Espoo o posudzovaní vplyvov na životné prostredie presahujúcich hranice štátov, ktorého sú zmluvnými stranami.
      Článok 8
      Spolupráca s medzinárodnými organizáciami a darcami
      Pri vykonávaní tejto dohody budú zmluvné strany hľadať partnerov na miestnej, vnútroštátnej i medzinárodnej úrovni a budú spolupracovať najmä:

                  —

                  s Ramsarským dohovorom a iniciatívou MedWet,

                  —

                  s UNDP,

                  —

                  s GEF,

                  —

                  s bilaterálnymi darcami pôsobiacimi v regióne, ako napríklad KfW, GTZ a SDC,

                  —

                  s Unesco,

                  —

                  s IUCN,

                  —

                  s inštitúciami Európskej únie,

                  —

                  a s inými.

            TRETIA ČASŤ

         MECHANIZMY SPOLUPRÁCE

      Článok 9
      Skupina na vysokej úrovni
      Ministri životného prostredia troch zmluvných štátov a predstaviteľ EÚ sa budú pravidelne stretávať s cieľom preskúmať pokrok pri vykonávaní tejto dohody a dosahovaní cieľov stanovených v článku 2, hodnotiť činnosť Riadiaceho výboru pre park Prespa a jeho pomocných orgánov, stanoviť program spoločných činností v oblasti parku Prespa na nadchádzajúce obdobie a poskytovať politické usmernenia. Tieto stretnutia sa budú konať najmenej raz za dva roky, ak sa zmluvné strany nerozhodnú inak, alebo na písomnú žiadosť ktorejkoľvek zmluvnej strany, a to striedavo v troch zmluvných štátoch.
      Článok 10
      Riadiaci výbor pre park Prespa
      1.   V záujme zabezpečenia účinnosti dosahovania cieľov a záväzkov ustanovených v tejto dohode zmluvné strany týmto zriaďujú Riadiaci výbor pre park Prespa.
      2.   Riadiaci výbor pre park Prespa je spôsobilý k medzinárodným právnym úkonom ako mnohostranná inštitúcia, nevyhnutným na výkon svojich funkcií vrátane udržiavania vzťahov s darcami s cieľom zabezpečiť projekty a dary, ktoré budú použité na vykonávanie tejto dohody.
      3.   Riadiaci výbor pre park Prespa má toto zloženie:

                  a)

                  jeden zástupca Ministerstva životného prostredia každého zmluvného štátu a jeden zástupca Európskej únie;

                  b)

                  jeden zástupca miestnych spoločenstiev v regióne Prespa z každého zmluvného štátu;

                  c)

                  jeden zástupca environmentálnych mimovládnych organizácií (MVO) s významnými miestnymi aktivitami v oblasti Prespa z každého zmluvného štátu;

                  d)

                  jeden zástupca miestnych orgánov pre riadenie chránených oblastí z každého zmluvného štátu;

                  e)

                  jeden stály pozorovateľ z iniciatívy MedWet v rámci Dohovoru o mokradiach (Ramsar);

                  f)

                  jeden stály pozorovateľ z Riadiaceho výboru pre Ohridské jazero.

            Zástupcovia zmluvných strán vo výbore musia byť oficiálne vymenovaní do troch mesiacov od nadobudnutia platnosti tejto dohody.
      4.   Výbor zasadá pravidelne (dvakrát ročne). Mimoriadne zasadanie výboru sa zvoláva na žiadosť ktorejkoľvek zo zmluvných strán.
      5.   V každom kalendárnom roku sa pravidelné zasadania budú konať striedavo v troch zmluvných štátoch. Dve po sebe nasledujúce riadne zasadania sa preto uskutočnia v každom štáte každé tri roky. Ak je to možné, pravidelné zasadania by sa mali konať v regióne Prespa.
      6.   Zasadaniam predsedá zástupca zmluvného štátu, v ktorom sa konajú. Funkčné obdobie predsedníctva vychádza z každoročnej rotácie podľa odseku 5.
      7.   Pracovným jazykom výboru bude angličtina.
      8.   Na svojom prvom zasadnutí výbor schváli svoje vnútorné pravidlá organizácie a rokovací poriadok.
      9.   Výbor môže prizvať k účasti na svojich zasadaniach odborníkov v závislosti od témy stretnutia a môže vytvárať pracovné skupiny, ktoré sa zaoberajú konkrétnymi otázkami a ktorú sú zložené z odborníkov a úradníkov. Prvá pracovná skupina zriadená na základe tejto dohody (článok 14) sa zaoberá otázkami hospodárenia s vodnými zdrojmi.
      10.   Štyri roky od začatia činnosti Riadiaceho výboru pre park Prespa preskúma skupina na vysokej úrovni jeho fungovanie a účinnosť podľa článku 9 a v prípade potreby sa upraví jeho zloženie a mandát v súlade s článkom 17 tejto dohody.
      Článok 11
      Funkcie riadiaceho výboru
      Riadiaci výbor pre park Prespa:

                  1.

                  monitoruje a koordinuje činnosti vykonávané v záujme ochrany a udržateľného rozvoja oblasti parku Prespa v rámci implementácie tejto dohody a strategického akčného plánu pre udržateľný rozvoj parku Prespa;

                  2.

                  identifikuje a odporúča zmluvným stranám a ostatným zainteresovaným subjektom ďalšie kroky a činnosti, opatrenia a aktivity nevyhnutné na vykonávanie tejto dohody a vyzýva ich, aby spolupracovali, koordinovali a realizovali spoločné projekty. Presnejšie, výbor pomáha zmluvným stranám pri zaisťovaní a posilňovaní účinnosti tejto dohody tým, že poskytuje odporúčania a stanoviská týkajúce sa:

                              a)

                              navrhovania a uplatňovania noriem, ekologických kritérií a požiadaviek, ktoré budú slúžiť ako základ na dosiahnutie integrovanej ochrany a udržateľného rozvoja jazier a ich povodia;

                              b)

                              dokončenia regulačného rámca oblasti povodia vrátane územných plánov, predpisov súvisiacich s chránenými územiami a plánov riadenia;

                              c)

                              vypracovania a uplatňovania stratégií, integrovaných plánov a programov riadenia, ktoré sa budú realizovať v oblasti parku Prespa a ktoré ovplyvňujú alebo môžu ovplyvniť dosiahnutie cieľov tejto dohody;

                              d)

                              uplatňovania programu účinného monitorovania, aby bolo možné sledovať, riadiť a kontrolovať stav životného prostredia a stav útvarov povrchových a podzemných vôd;

                              e)

                              definovania prioritných smerov a programov vedeckého štúdia a výskumu v rámci ochrany a udržateľného rozvoja oblasti parku Prespa a podpory uverejnenia odborných informácií;

                              f)

                              zberu, spracovania a uverejnenia informácií o životnom prostredí v oblasti jazier Prespa;

                              g)

                              podpory účasti verejnosti, mimovládnych organizácií a ostatných zainteresovaných strán na ochrane jazier a ich povodia;

                  3.

                  uľahčuje koordináciu plánovania a aktivít s cezhraničným významom miestnych orgánov pre riadenie chránených oblastí v troch zúčastnených štátoch;

                  4.

                  vyhodnocuje výsledky prebiehajúcich opatrení v súlade s cieľmi podľa článku 2 a svoje zistenia šíri ďalej;

                  5.

                  slúži ako riadiaci orgán pre Globálny fond pre životné prostredie (GEF) a iné podobné programy a projekty týkajúce sa danej oblasti;

                  6.

                  identifikuje a navrhuje možné zdroje financovania na nevyhnutné kroky, opatrenia a projekty na vnútroštátnej, európskej a medzinárodnej úrovni;

                  7.

                  zhromažďuje všetky dostupné informácie týkajúce sa jazier a ich povodia, žiada a prijíma návrhy vládnych inštitúcií, subjektov a mimovládnych organizácií s cieľom zlepšiť svoju činnosť a zvýšiť záväzok zmluvných strán v rámci vykonávania tejto dohody;

                  8.

                  zostavuje a zverejňuje výročnú správu o stave životného prostredia v oblasti parku Prespa, ktorá bude zahŕňať jednu časť s opisom práce výboru;

                  9.

                  spolupracuje s Riadiacim výborom pre Ohridské jazero, získava štatút pozorovateľa na jeho zasadaniach a koordinuje aktivity s cieľom dosiahnuť čo najlepšie výsledky v oblasti ochrany a udržateľného rozvoja širšieho regiónu;

                  10.

                  v prípade potreby prispieva k dialógu o procese udržateľného riadenia širšieho povodia rieky Drin;

                  11.

                  prispieva k mobilizácii zdrojov zmluvných strán a medzinárodného spoločenstva, aby podľa potreby mohol riadiť riziká a zmierňovať negatívne vplyvy v prípade neočakávaných udalostí, ako sú povodne, lesné požiare a iné prírodné alebo antropogénne katastrofy, a chrániť aj zraniteľné ekosystémy v danej oblasti a ich funkcie a služby pred dôsledkami zmeny klímy.

            Článok 12
      Rozhodovanie riadiaceho výboru
      1.   Výbor rozhoduje na základe konsenzu. V prípade, že ho nedosiahne, otázka sa predloží na riešenie skupine na vysokej úrovni.
      2.   Výbor svoje odporúčania oznámi zmluvným stranám.
      3.   Každá zmluvná strana implementuje odporúčania výboru v súlade s vnútroštátnym právom a výboru podáva pravidelné správy o prijatých opatreniach na ich vykonanie.
      4.   V prípade, že zmluvná strana nie je schopná alebo je len čiastočne schopná implementovať odporúčania výboru, informuje o tom výbor, vysvetlí dôvody nevykonávania a navrhne spôsoby a časový harmonogram vykonávania.
      5.   Výbor vedie evidenciu prijatých rozhodnutí.
      Článok 13
      Sekretariát
      1.   Výboru pri plnení jeho povinností pomáha sekretariát ako pomocný technický orgán.
      2.   Sekretariát bude pozostávať z troch osôb, z každého zmluvného štátu jedna, ktoré menuje Ministerstvo životného prostredia. Sekretariát bude viesť odborník na cezhraničnú spoluprácu v otázkach riadenia chránených oblastí a povodí, ktorého má zvoliť výbor prostredníctvom medzinárodnej výzvy na predkladanie žiadostí.
      3.   Činnosť sekretariátu sa riadi rozhodnutiami riadiaceho výboru a dohliada na ňu predseda tohto výboru.
      4.   Sekretariát vykonáva tieto konkrétne úlohy, pokiaľ to umožňuje rozpočet:

                  a)

                  prípravu ročného pracovného plánu pre Riadiaci výbor pre park Prespa s podrobným rozpočtom a pracovných plánov pre jednotlivé oblasti (napr. plán komunikácie) s podrobnými rozpočtami a sledovanie ich vykonávania;

                  b)

                  prípravu alebo pomoc pri príprave zasadnutí, ktoré sa konajú v rámci tejto dohody;

                  c)

                  uľahčenie konzultácií o stratégii a iných relevantných otázkach týkajúcich sa tejto dohody medzi zúčastnenými stranami a konzultácií na úrovni tvorby politiky a na technickej úrovni v rámci pracovných skupín a/alebo skupín odborníkov;

                  d)

                  zber, hodnotenie a šírenie údajov a informácií o právnych predpisoch, opatreniach a činnostiach, ktoré majú alebo môžu mať významný vplyv na dosahovanie cieľov uvedených v článku 2;

                  e)

                  sledovanie vykonávania spoločných projektov;

                  f)

                  zostavovanie, hodnotenie, zverejňovanie a podporu výsledkov vedeckého výskumu a spolupráce v oblasti parku Prespa;

                  g)

                  kontakty a stretnutia s darcami, prípravu alebo pomoc pri príprave projektovej dokumentácie;

                  h)

                  preklad kľúčových dokumentov, technickú a administratívnu podporu pre zástupcov miestneho spoločenstva;

                  i)

                  zastúpenie výboru na medzinárodných fórach;

                  j)

                  akékoľvek iné povinnosti, ktoré mu určí výbor.

            5.   Sídlo sekretariátu je v Grécku v meste Aghios Germanos na základe rotačného systému na obdobie štyroch rokov, alebo kým výbor nerozhodne inak.
      6.   Výbor je s ohľadom na výkon svojich funkcií oprávnený uzavrieť dohodu o sídle s hostiteľskou krajinou.
      Článok 14
      Pracovná skupina pre hospodárenie s vodou
      1.   Riadiaci výbor pre park Prespa zriadi v súlade s ustanoveniami článku 10 pracovnú skupinu pre hospodárenie s vodou.
      2.   Zmluvné štáty navrhnú po konzultácii ako členov tejto pracovnej skupiny orgány a subjekty s príslušnými právomocami v oblasti hospodárenia s vodou v časti parku Prespa, ktorá sa nachádza v rámci ich územia, a informujú o tomto návrhu predsedu Riadiaceho výboru pre park Prespa.
      3.   Pracovná skupina pre hospodárenie s vodou navrhne odporúčania, ktoré vychádzajú zo zásad integrovaného riadenia povodia, ako je uvedené v rámcovej smernici EÚ o vode (2000/60/ES), a ktoré má prijať riadiaci výbor.
      4.   Konkrétne úlohy a mandát pracovnej skupiny budú definované prostredníctvom konzultácií medzi zmluvnými štátmi.
      5.   Prevádzkové náklady pracovnej skupiny pre hospodárenie s vodou (účasť na zasadaniach a ich organizácia) bude počas štyroch rokov po nadobudnutí platnosti tejto dohody hradiť grécke Ministerstvo životného prostredia, energetiky a zmeny klímy.
      Článok 15
      Výdavky spoločných orgánov
      1.   Implementácia pracovného plánu Riadiaceho výboru pre park Prespa sa financuje z pravidelných ročných príspevkov zmluvných strán a z iných zdrojov.
      2.   Každá zmluvná strana v zásade znáša výdavky spojené s účasťou svojich členov na zasadaniach výboru, sekretariátu a pracovných skupín s výnimkou článku 14 ods. 5.
      3.   Zmluvná strana, na ktorej území sa bude konať zasadanie výboru, znáša výdavky na jeho organizáciu.
      4.   Sekretariát pripraví ročný rozpočet pokrývajúci jeho náklady a predloží ho na schválenie výboru. Rozpočet je financovaný z pravidelných ročných príspevkov zmluvných štátov a z iných zdrojov. Kancelárske priestory poskytne zmluvná strana, na ktorej území sídli sekretariát, zvyčajne mimo rozpočtu.
      ŠTVRTÁ ČASŤ

         RIEŠENIE SPOROV

      Článok 16
      V prípade sporu medzi zmluvnými stranami týkajúceho sa výkladu alebo vykonávania tejto dohody budú zmluvné strany hľadať riešenie prostredníctvom rokovaní alebo akýmkoľvek iným spôsobom riešenia medzinárodných sporov, ktorý je pre ne prijateľný.
      PIATA ČASŤ

         ZÁVEREČNÉ USTANOVENIA

      Článok 17
      Zmeny a doplnenia dohody
      1.   Zmeny a doplnenia tejto dohody môže navrhnúť ktorákoľvek zmluvná strana.
      2.   Akákoľvek zmena a doplnenie tejto dohody podlieha konsenzu. Zmeny a doplnenia nadobudnú účinnosť v súlade s postupom uvedeným v článku 18 ods. 2
      Článok 18
      Nadobudnutie platnosti
      1.   Táto dohoda bude podliehať ratifikácii v súlade s vnútroštátnymi postupmi každej zmluvnej strany.
      2.   Táto dohoda nadobúda platnosť dňom prijatia posledného písomného oznámenia, v ktorom sa zmluvné strany navzájom informujú o ratifikácii dohody.
      Článok 19
      Vzťah k iným dohodám
      1.   Žiadne ustanovenie tejto dohody sa nedotýka práv ani povinností zmluvnej strany vyplývajúcich z akejkoľvek dohody, ktorá je platná v deň, keď nadobúda platnosť táto dohoda. Žiadne ustanovenie tejto dohody sa nedotýka práv ani povinností zmluvnej strany, ktoré vyplývajú z právnych predpisov EÚ.
      2.   Na vykonávanie tejto dohody môžu zmluvné strany uzatvárať dvojstranné alebo trojstranné dohody alebo dojednania, ktoré nesmú byť v rozpore s touto dohodou.
      Článok 20
      Trvanie platnosti dohody a odstúpenie od zmluvy
      Táto dohoda sa uzatvára na dobu neurčitú, pokiaľ jedna zo zmluvných strán diplomatickou cestou neoznámi svoje želanie odstúpiť od nej. V tomto prípade sa platnosť tejto dohody skončí šesť mesiacov po dátume takéhoto písomného oznámenia. Ak nie je dohodnuté inak, toto ukončenie neovplyvní platnosť akýchkoľvek prebiehajúcich dojednaní ani projektov predložených podľa tejto dohody.

         Uzavretá v Pyli druhého februára dvetisícdesať v štyroch vyhotoveniach v anglickom jazyku, pričom všetky znenia sú autentické.

            NA DÔKAZ TOHO dolupodpísaní, riadne k tomu splnomocnení, podpísali túto dohodu.


title: 2013/624/EÚ: Rozhodnutie Európskeho parlamentu zo 17. apríla 2013 o absolutóriu za plnenie rozpočtu Európskeho spoločného podniku pre ITER a rozvoj energie jadrovej syntézy za rozpočtový rok 2011#Uznesenie Európskeho parlamentu zo 17. apríla 2013 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskeho spoločného podniku pre ITER a rozvoj energie jadrovej syntézy za rozpočtový rok 2011

text:
               16.11.2013

               SK

               Úradný vestník Európskej únie

               L 308/363

         ROZHODNUTIE EURÓPSKEHO PARLAMENTU
   zo 17. apríla 2013
   o absolutóriu za plnenie rozpočtu Európskeho spoločného podniku pre ITER a rozvoj energie jadrovej syntézy za rozpočtový rok 2011
   (2013/624/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho spoločného podniku pre ITER a rozvoj energie jadrovej syntézy za rozpočtový rok 2011,

               —

               so zreteľom na správu Dvora audítorov o overení ročnej účtovnej závierky Európskeho spoločného podniku pre ITER a rozvoj energie jadrovej syntézy za rozpočtový rok 2011 spolu s odpoveďami spoločného podniku (1),

               —

               so zreteľom na závery spoločnej delegácie výborov Európskeho parlamentu pre rozpočet a pre kontrolu rozpočtu na mieste projektu ITER v Cadarache zo 16. až 18. mája 2011,

               —

               so zreteľom na odporúčanie Rady z 12. februára 2013 (05755/2013 – C7-0040/2013),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na rozhodnutie Rady 2007/198/Euratom z 27. marca 2007, ktorým sa zriaďuje Európsky spoločný podnik pre ITER a rozvoj energie jadrovej syntézy a ktorým sa mu udeľujú výhody (4), a najmä na jeho článok 5 ods. 3,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0077/2013),

               1.

               udeľuje riaditeľovi Európskeho spoločného podniku pre ITER a rozvoj energie jadrovej syntézy absolutórium za plnenie rozpočtu spoločného podniku za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskeho spoločného podniku pre ITER a rozvoj energie jadrovej syntézy, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 6, 10.1.2013, s. 36.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 90, 30.3.2007, s. 58.

      (5)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskeho spoločného podniku pre ITER a rozvoj energie jadrovej syntézy za rozpočtový rok 2011
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskeho spoločného podniku pre ITER a rozvoj energie jadrovej syntézy za rozpočtový rok 2011,

                  —

                  so zreteľom na správu Dvora audítorov o overení ročnej účtovnej závierky Európskeho spoločného podniku pre ITER a rozvoj energie jadrovej syntézy za rozpočtový rok 2011 spolu s odpoveďami spoločného podniku (1),

                  —

                  so zreteľom na závery spoločnej delegácie výborov Európskeho parlamentu pre rozpočet a pre kontrolu rozpočtu na mieste projektu ITER v Cadarache zo 16. až 18. mája 2011,

                  —

                  so zreteľom na odporúčanie Rady z 12. februára 2013 (05755/2013 – C7-0040/2013),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

                  —

                  so zreteľom na rozhodnutie Rady 2007/198/Euratom z 27. marca 2007, ktorým sa zriaďuje Európsky spoločný podnik pre ITER a rozvoj energie jadrovej syntézy a ktorým sa mu udeľujú výhody (4), a najmä na jeho článok 5 ods. 3,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu (A7-0077/2013),

                  A.

                  keďže Európsky spoločný podnik pre ITER a rozvoj energie jadrovej syntézy (ďalej len „spoločný podnik“) bol zriadený v marci 2007 na obdobie 35 rokov;

                  B.

                  keďže spoločný podnik začal samostatne fungovať v marci 2008;

                  C.

                  keďže Dvor audítorov vyhlásil, že získal primeranú istotu v tom, že účtovná závierka spoločného podniku za rozpočtový rok 2011 je spoľahlivá a že príslušné transakcie sú zákonné a správne;

                  D.

                  keďže 9. októbra 2008 Dvor audítorov vydal svoje stanovisko č. 4/2008 k nariadeniu o rozpočtových pravidlách spoločného podniku;

                  E.

                  keďže v čase zriadenia spoločného podniku sa orientačná celková výška zdrojov potrebných na obdobie rokov 2007 až 2014 odhadovala na 9 653 000 000 EUR,

         Rozpočtové a finančné hospodárenie

                  1.

                  konštatuje, že ročná účtovná závierka spoločného podniku vyjadruje verne vo všetkých významných hľadiskách jeho finančnú situáciu k 31. decembru 2011 a výsledky jeho operácií a hotovostných tokov za rozpočtový rok ukončený k uvedenému dňu sú v súlade s ustanoveniami jeho nariadenia o rozpočtových pravidlách;

                  2.

                  uznáva, že operácie, na ktorých sa zakladá ročná účtovná závierka spoločného podniku za rozpočtový rok 2011, sú vo všetkých významných hľadiskách zákonné a správne;

                  3.

                  uznáva, že miera čerpania dostupných viazaných rozpočtových prostriedkov bola 99,7 % a platobných rozpočtových prostriedkov 85,7 %; konštatuje, že z viazaných rozpočtových prostriedkov vo výške 611 000 000 EUR určených na prevádzkové činnosti sa 42 % implementovalo prostredníctvom priamych individuálnych záväzkov a zvyšných 58 % prostredníctvom rámcových záväzkov.

                  4.

                  víta skutočnosť, že po tom, ako bol v roku 2010 prijatý plán na zlepšenie riadenia s cieľom oddeliť finančné a operačné funkcie, bol počas roku 2011 vymenovaný vedúci oddelenia ITER, vedúci administratívneho oddelenia a vedúci oddelenia rozpočtu a financií;

                  5.

                  vyjadruje poľutovanie nad tým, že vnútorný audítor spoločného podniku upozornil na nedostatky vo finančných postupoch a v oddeľovaní povinností; naliehavo vyzýva spoločný podnik, aby bezodkladne zaviedol riadnu systematizáciu finančných postupov a aby oddelil všetky povinnosti, ktoré sú nezlučiteľné;

                  6.

                  očakáva, že spoločný podnik:

                              —

                              v plnej miere zavedie a bude využívať integrovaný nástroj na správu rozpočtových, finančných a operačných informácií,

                              —

                              v plnej miere zavedie akčné plány prijaté spoločným podnikom v nadväznosti na vnútorné audity finančných postupov, riadenia grantov a zmlúv s odborníkmi,

                              —

                              dokončí potvrdenie príslušných systémov účtovníkom,

                              —

                              prijme komplexnú stratégiu následných auditov pre granty a zmluvy vzťahujúce sa na operačné činnosti,

                              —

                              uskutoční postupy riadenia rizika na úrovni podnikov;

         Verejné obstarávanie a granty

                  7.

                  zdôrazňuje, že v zmysle upozornení, ktoré Dvor audítorov už uviedol vo svojej správe za rok 2010, by sa mal spoločný podnik snažiť prilákať väčší počet konkurenčných ponúk, keďže počet návrhov prijatých pri zadávaní zákaziek na vykonanie operačných činností podpísaných v roku 2011 zostal nízky (v priemere dva návrhy), zatiaľ čo v prípade grantov bol v priemere predložený len jeden návrh ku každej výzve; uznáva, že činnosť spoločného podniku sa vyznačuje verejným obstarávaním komponentov z oblasti špičkových technológií, ktoré nikdy predtým neboli vyrobené a nemajú žiadnu komerčnú hodnotu, pričom boli vytvorené na účely výstavby experimentálneho reaktora jadrovej syntézy na mimoriadne komplexnom trhu, na ktorom prevládajú monopolné alebo oligopolné situácie; opakuje, že spoločný podnik musí pri každom nadobúdaní tovaru hľadať najvýhodnejší pomer medzi kvalitou a cenou;

                  8.

                  vyjadruje poľutovanie nad tým, že v jednom prípade rozhodnutie o zrušení verejnej súťaže a použití rokovacieho konania nebolo riadne odôvodnené a v ďalšom prípade spoločný podnik rozhodol rokovať s dvoma spoločnosťami, ktoré predložili ponuky v rámci verejnej súťaže (hoci jedna z nich nespĺňala technické požiadavky); okrem toho vyjadruje poľutovanie nad tým, že v ďalšom prípade zasa nebol riadne odôvodnený výber rokovacieho konania ani zmluvné objemy a cena;

                  9.

                  je znepokojený tým, že audit Dvora audítorov potvrdil zistenia vnútorného auditu vykonaného v roku 2011 v oblasti verejného obstarávania, najmä to, že:

                              —

                              oznámenie o predbežných informáciách sa nepoužíva ako nástroj na zvyšovanie predbežnej propagácie chystaných verejných súťaží,

                              —

                              neexistuje systém na pravidelné monitorovanie a riadenie zmien v zmluvných požiadavkách, a teda ani na identifikáciu a nápravu odchýlok v nákladoch,

                              —

                              postup verejného obstarávania je často neprimerane dlhý a proces prípravy súťažných dokumentov neefektívny,

                              —

                              odhady nákladov nie sú dobre zdokumentované;

                  10.

                  v tejto súvislosti žiada o predloženie podrobnej správy o pokroku, ktorá by obsahovala konkrétne návrhy na postupné odstránenie uvedených nedostatkov;

                  11.

                  vyjadruje poľutovanie nad tým, že pri audite Dvora audítorov sa tiež zistilo, že postupy predbežnej kontroly uplatňované pri platbách v rámci zákaziek a dohôd o grante nie sú dostatočne zdokumentované;

         Audity zabezpečenia kvality a následné kontroly verejného obstarávania a grantov

                  12.

                  je znepokojený skutočnosťou, že hoci spoločný podnik má systém na vykonávanie auditov na úrovni dodávateľov, ktorého cieľom je kontrolovať dodržiavanie požiadaviek na zabezpečenie kvality, rozsah pôsobnosti týchto auditov nezahŕňa finančné hľadiská realizácie zákaziek; vyzýva spoločný podnik, aby zabezpečil, že rozsah pôsobnosti systému auditov bude zahŕňať ochranu finančných záujmov spoločného podniku vrátane finančných a zmluvných aspektov;

                  13.

                  berie na vedomie, že napriek tomu, že spoločný podnik začal v roku 2011 vykonávať následné kontroly na posúdenie zákonnosti a správnosti realizácie udelených grantov, chýba mu všeobecná stratégia následných kontrol, ktorá by sa vzťahovala aj na plnenie zmlúv o grante a zákaziek zadaných v rámci verejného obstarávania; naliehavo vyzýva spoločný podnik, aby vymedzil a zaviedol všeobecnú stratégiu následných kontrol, ktorá by sa v plnej miere vzťahovala aj na jeho vynaložené rozpočtové prostriedky;

         Práva duševného vlastníctva a priemyselná politika

                  14.

                  uznáva, že správna rada schválila 28. marca 2012 politiku týkajúcu sa práv duševného vlastníctva a šírenia informácií; konštatuje však, že správna rada zatiaľ neprijala priemyselnú politiku, ktorú vyžadujú stanovy;

         Neskorá úhrada členských príspevkov

                  15.

                  vyjadruje poľutovanie nad skutočnosťou, že 12 členov zaplatilo svoje príspevky za rok 2011 neskoro;

                  16.

                  považuje za nevyhnutné, aby všetci členovia spoločného podniku dodržiavali termín na zaplatenie členských príspevkov; podporuje skutočnosť, že správna rada prijala opatrenia, ktorých cieľom je zabezpečiť, aby sa v prípade neskorého zaplatenia ročného členského príspevku uhradil aj príslušný úrok;

         Útvar pre vnútorný audit Komisie

                  17.

                  berie na vedomie, že správna rada schválila zoznam úloh útvaru pre vnútorný audit Komisie 25. novembra 2011 spolu s koordinovaným strategickým plánom auditu na obdobie rokov 2012 – 2014 a nariadenie o rozpočtových pravidlách spoločného podniku bolo následne zmenené a doplnené tak, aby zahŕňalo ustanovenia rámcového nariadenia týkajúce sa právomocí vnútorného audítora Komisie; pripomína, že spoločný podnik začal samostatne fungovať v marci 2008;

         Rozpočtové pravidlá a vykonávacie predpisy

                  18.

                  víta skutočnosť, že správna rada spoločného podniku na svojom zasadnutí 1. júna 2011 rozhodla vo všeobecnosti akceptovať poznámky (37 odporúčaní bolo prijatých v plnom rozsahu, 11 bolo prijatých s pripomienkami a len dve boli zamietnuté) uvedené v stanovisku Dvora audítorov č. 4/2008 k nariadeniu o rozpočtových pravidlách Európskeho spoločného podniku pre ITER a rozvoj energie jadrovej syntézy;

                  19.

                  berie na vedomie názor Dvora audítorov, že niektoré ustanovenia vykonávacích predpisov spoločného podniku sa bez dostatočného opodstatnenia odchyľujú od vykonávacích predpisov nariadenia Únie o rozpočtových pravidlách; víta objasnenie spoločného podniku, že zmenené a doplnené vykonávacie predpisy poskytujú dostatočné usmernenia pre vykonávanie činností spoločného podniku, čo sa týka napríklad podmienok brania a poskytovania úverov alebo pravidiel vyhodnocovania nepeňažných príspevkov;

         Príspevok Únie na fázu výstavby projektu ITER

                  20.

                  pripomína, že v júli 2010 Rada upravila rozpočtový odhad príspevku spoločného podniku na fázu výstavby na sumu 6 600 000 000 EUR (hodnota z roku 2008), t. j. zdvojnásobila pôvodný odhad; je znepokojený skutočnosťou, že spoločný podnik sa usiluje o zosúladenie všetkých doteraz vzniknutých nákladov s hodnotami z roku 2008, aby mohol stanoviť prípadné odchýlky od rozpočtových odhadov; konštatuje, že spoločný podnik zaviedol nástroj na pravidelné monitorovanie platnosti odhadov a vykazovanie možných odchýlok; očakáva, že spoločný podnik bude informovať orgán udeľujúci absolutórium o výsledkoch tejto analýzy;

         Hostiteľská dohoda

                  21.

                  uznáva, že hoci bola medzi Španielskym kráľovstvom a spoločným podnikom podpísaná hostiteľská dohoda o mieste a podpore, výsadách a imunitách, spoločnému podniku zatiaľ neboli poskytnuté trvalé priestory; konštatuje však, že spoločný podnik naďalej sídli v dočasných priestoroch bezplatne poskytnutých Španielskym kráľovstvom;

         Ďalšie otázky

                  22.

                  opätovne vyzýva Dvor audítorov, aby v primeranej lehote predložil Európskemu parlamentu osobitnú správu o spoločných problémoch, ktoré vznikajú v súvislosti s povahou spoločných podnikov a ktoré by mali tieto podniky riešiť spolu so svojimi partnermi s cieľom zabezpečiť svoju pridanú hodnotu a efektívne vykonávanie programov Únie v oblasti výskumu, technologického rozvoja a demonštračných činností; ďalej konštatuje, že uvedená správa by mala zahŕňať posúdenie účinnosti zriadenia spoločných podnikov a ich štruktúry.

         (1)  Ú. v. EÚ C 6, 10.1.2013, s. 36.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 298, 26.10.2012, s. 1.

         (4)  Ú. v. EÚ L 90, 30.3.2007, s. 58.

         (5)  Ú. v. ES L 357, 31.12.2002, s. 72.


title: 2013/558/EÚ: Rozhodnutie Európskeho parlamentu zo 17. apríla 2013 o absolutóriu za plnenie rozpočtu Prekladateľského strediska pre orgány Európskej únie za rozpočtový rok 2011#Uznesenie Európskeho parlamentu zo 17. apríla 2013 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Prekladateľského strediska pre orgány Európskej únie za rozpočtový rok 2011

text:
               16.11.2013

               SK

               Úradný vestník Európskej únie

               L 308/169

         ROZHODNUTIE EURÓPSKEHO PARLAMENTU
   zo 17. apríla 2013
   o absolutóriu za plnenie rozpočtu Prekladateľského strediska pre orgány Európskej únie za rozpočtový rok 2011
   (2013/558/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Prekladateľského strediska pre orgány Európskej únie za rozpočtový rok 2011,

               —

               so zreteľom na správu Dvora audítorov o overení ročnej účtovnej závierky Prekladateľského strediska pre inštitúcie Európskej únie za rozpočtový rok 2011 spolu s odpoveďami strediska (1),

               —

               so zreteľom na odporúčanie Rady z 12. februára 2013 (05753/2013 – C7-0041/2013),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Rady (ES) č. 2965/94 z 28. novembra 1994 o zriadení Prekladateľského strediska pre inštitúcie Európskej únie (4), a najmä na jeho článok 14,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0069/2013),

               1.

               udeľuje riaditeľovi Prekladateľského strediska pre orgány Európskej únie absolutórium za plnenie rozpočtu strediska za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Prekladateľského strediska pre orgány Európskej únie, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 388, 15.12.2012, s. 12.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. ES L 314, 7.12.1994, s. 1.

      (5)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Prekladateľského strediska pre orgány Európskej únie za rozpočtový rok 2011
      EURÓPSKY PARLAMENT,

                  —

                  so zreteľom na konečnú ročnú účtovnú závierku Prekladateľského strediska pre orgány Európskej únie za rozpočtový rok 2011,

                  —

                  so zreteľom na správu Dvora audítorov o overení ročnej účtovnej závierky Prekladateľského strediska pre inštitúcie Európskej únie za rozpočtový rok 2011 spolu s odpoveďami strediska (1),

                  —

                  so zreteľom na odporúčanie Rady z 12. februára 2013 (05753/2013 – C7-0041/2013),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

                  —

                  so zreteľom na nariadenie Rady (ES) č. 2965/94 z 28. novembra 1994 o zriadení Prekladateľského strediska pre inštitúcie Európskej únie (4), a najmä na jeho článok 14,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu (A7-0069/2013),

                  A.

                  keďže Dvor audítorov vyhlásil, že získal primeranú istotu o tom, že ročná účtovná závierka Prekladateľského strediska pre orgány Európskej únie (ďalej len „stredisko“) za rozpočtový rok 2011 je spoľahlivá a že príslušné operácie sú zákonné a správne;

                  B.

                  keďže 10. mája 2012 Európsky parlament udelil riaditeľovi strediska absolutórium za plnenie rozpočtu strediska za rozpočtový rok 2010 (6) a vo svojom uznesení, ktoré je súčasťou rozhodnutia o absolutóriu, okrem iného:

                              —

                              vyzval stredisko, aby zabezpečilo súlad s článkom 60 svojho nariadenia o rozpočtových pravidlách prijatím finančných rozhodnutí o operačných výdavkoch; požiadal stredisko, aby predovšetkým zaviedlo prísnejšie kontroly v rámci procesu plánovania verejného obstarávania,

                              —

                              požiadal stredisko, aby preskúmalo tok údajov a nástroje používané na plánovanie rozpočtu a aby zaviedlo kontroly; v tejto súvislosti konštatoval, že plánovanie rozpočtu strediska je založené na excelovských nástrojoch a ručnej alebo automatickej kontrole údajov, čo by mohlo viesť k chybám vo výpočtoch a k nesprávnemu plánovaniu výdavkov a v konečnom dôsledku by to mohlo mať negatívny vplyv na tvorbu cien strediska,

                              —

                              konštatoval, že z 12 „veľmi dôležitých“ odporúčaní Útvaru pre vnútorný audit (IAS) stredisko zamietlo odporúčanie o finančnom výkazníctve; požiadal stredisko, aby orgánu udeľujúcemu absolutórium uvedené zamietnutie vysvetlilo;

                  C.

                  keďže konečný rozpočet strediska na rok 2011 bol 51 299 000 EUR v porovnaní so 55 928 077 EUR v roku 2010, čo predstavuje zvýšenie o 8,27 %,

         Rozpočtové a finančné hospodárenie

                  1.

                  konštatuje, že rozpočet strediska zahŕňa príjmy pozostávajúce z platieb uskutočnených subjektmi, pre ktoré stredisko pracuje, ako aj inštitúciami a orgánmi Únie, s ktorými bola dohodnutá spolupráca výmenou za vykonanú prácu vrátane medziinštitucionálnych činností, a akékoľvek ďalšie príjmy;

                  2.

                  pripomína, že rozpočet strediska na rok 2011 bol 51 299 000 EUR a že výsledok rozpočtového hospodárenia za rok 2011 sa znížil na 1 201 339,13 EUR v porovnaní s 8 319 397,02 EUR v roku 2010, čo predstavuje zníženie o 85,56 %; okrem toho na základe správy Dvora audítorov konštatuje, že zníženie vyplýva najmä z 15 % poklesu príjmov odrážajúceho novú cenovú politiku strediska, ktoré sa snaží o zosúladenie cien produktov s nákladmi na ne;

                  3.

                  na základe správy Dvora audítorov konštatuje, že akumulovaný rozpočtový prebytok sa znížil z 9 231 709,81 EUR v roku 2010 na 2 973 348,94 EUR v roku 2011 a že tento pokles je čistým výsledkom rozpočtového prebytku z roku 2011 a pridelenia prostriedkov do rezerv pre cenovú stabilitu a mimoriadne investície;

                  4.

                  na základe výročnej správy o činnosti strediska konštatuje, že v jeho pôvodnom rozpočte na rok 2011 bolo 46 956 800 EUR predmetom opravného rozpočtu prijatého správnou radou 13. októbra 2011; osobitne konštatuje, že opravný rozpočet mal dvojaký účel:

                              —

                              zahrnúť rozpočtový prebytok z predchádzajúcich rokov, konkrétne sumu 9 231 709,81 EUR a použiť tento prebytok na vytvorenie dvoch výnimočných rezerv, jednej na vývoj nástroja na účinnejšie riadenie dopytu po prekladoch (program E-CdT) (4 325 709,81 EUR) a druhej na to, aby stredisko mohlo udržať stabilné ceny v rokoch 2012 a 2013 (4 906 000 EUR);

                              —

                              prehodnotiť rozpočet v dôsledku významného zníženia prognóz klientov;

                  5.

                  ďalej konštatuje, že výška rezervy pre cenovú stabilitu bola nižšia, ako sa navrhovalo, pretože 1,8 milióna EUR z prebytku sa muselo použiť na vyrovnanie poklesu príjmov od klientov už v roku 2011, a preto konečná suma rezervy bola len 7,4 milióna EUR;

         Záväzky

                  6.

                  na základe výročnej správy o činnosti konštatuje, že celkové záväzky v hlave I v roku 2011 dosiahli 95,12 %, čo predstavuje výrazné zlepšenie oproti roku 2010, kedy sa využilo len 91,5 % rozpočtu (v roku 2009 len 85 %); okrem toho konštatuje, že objem prenesených rozpočtových prostriedkov bol obmedzený a predstavoval len 1,32 % záväzkov;

                  7.

                  na základe výročnej správy o činnosti konštatuje, že celkové záväzky v hlave II v roku 2011 dosiahli 94,44 %, čo predstavuje výrazné zlepšenie oproti roku 2010, kedy sa zaviazalo len 86,30 % rozpočtu (v roku 2009 to bolo 88 %);

                  8.

                  na základe výročnej správy o činnosti konštatuje, že v hlave III sa do konca roku 2011 zaviazalo 99,4 % rozpočtu oproti 80,5 % v roku 2010, a že vysoká miera plnenia rozpočtu je výsledkom znížení vykonaných v opravnom rozpočte;

         Ľudské zdroje

                  9.

                  na základe výročnej správy o činnosti konštatuje, že ku koncu roka 2011 bolo v pláne pracovných miest obsadených 205 miest, čo predstavuje 91,1 % celkového počtu plánovaných pracovných miest; ďalej konštatuje, že v súlade s nepretržitým úsilím strediska o optimalizáciu pracovných metód a zníženie nákladov sa v roku 2011 vykonalo nové preskúmanie všetkých pracovných miest strediska, ktoré viedlo k zníženiu o päť miest od roku 2012 (pri zohľadnení tohto zníženia by bol plán pracovných miest naplnený na 93,18 %);

                  10.

                  konštatuje, že v priebehu roka využili štyria zamestnanci príležitosť na vnútornú mobilitu zamestnancov a zmenili pracovnú pozíciu v stredisku;

         Ochrana údajov

                  11.

                  berie na vedomie, že v roku 2011 stredisko vymenovalo nového úradníka pre ochranu údajov s cieľom zvýšiť nezávislosť tejto funkcie; konštatuje, že počet oznámení zaslaných európskemu dozornému úradníkovi pre ochranu údajov (EDPS) v roku 2011 na predbežnú kontrolu dosiahol štyri, a to v oblasti kamerového dohľadu, disciplinárneho konania, politiky proti obťažovaniu a postupu certifikácie; ďalej konštatuje, že pokiaľ ide o kamerový dohľad, prípad bol uzavretý kladným stanoviskom, pokiaľ ide o disciplinárne konanie a politiku proti obťažovaniu, EDPS boli na jeho žiadosť zaslané doplňujúce informácie, a pokiaľ ide o certifikáciu, na spätnú väzbu EDPS sa stále čaká; vyzýva stredisko, aby naďalej informovalo orgán udeľujúci absolutórium o stave týchto oznámení;

         Postupy obstarávania

                  12.

                  konštatuje, že v súlade s článkom 60 svojho nariadenia o rozpočtových pravidlách stredisko v roku 2010 stanovilo plán obstarávania na rok 2011, ktorý slúži ako rozhodnutie správnej rady strediska o financovaní; okrem toho konštatuje, že plán je neoddeliteľnou súčasťou pracovného programu strediska na rok 2011, ktorý bol schválený správnou radou 27. októbra 2010;

         Účtovný systém

                  13.

                  berie na vedomie, že v máji 2012 bolo v stredisku zavedené účtovanie na základe časového rozlíšenia, čo je systém účtovania, ktorý Komisia používa na rozpočtové účtovníctvo, že účtovník dokončí validáciu účtovného systému v prvom štvrťroku roku 2013; vyzýva stredisko, aby informovalo orgán udeľujúci absolutórium o stave validácie účtovného systému;

                  14.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie zo 17. apríla 2013 (7) o výkonnosti, finančnom hospodárení a kontrole agentúr.

         (1)  Ú. v. EÚ C 388, 15.12.2012, s. 12.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 298, 26.10.2012, s. 1.

         (4)  Ú. v. ES L 314, 7.12.1994, s. 1.

         (5)  Ú. v. ES L 357, 31.12.2002, s. 72.

         (6)  Ú. v. EÚ L 286, 17.10.2012, s. 141.

         (7)  Prijaté texty, P7_TA(2013)0134 (pozri stranu 374 tohto úradného vestníka).


title: 2010/286/: Rozhodnutie Rady z  19. januára 2010 o existencii nadmerného deficitu v Taliansku

text:
               21.5.2010

               SK

               Úradný vestník Európskej únie

               L 125/40

         ROZHODNUTIE RADY
   z 19. januára 2010
   o existencii nadmerného deficitu v Taliansku
   (2010/286/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 126 ods. 6 v spojení s článkom 126 ods. 13 a článkom 136,
   so zreteľom na návrh Komisie,
   so zreteľom na pripomienky Talianska,
   keďže:

               (1)

               V súlade s článkom 126 ods. 1 Zmluvy o fungovaní Európskej únie sa členské štáty majú vyhýbať nadmernému deficitu verejných financií.

               (2)

               Pakt stability a rastu vychádza z cieľa zdravých verejných financií, ktoré sú prostriedkom na posilnenie podmienok pre cenovú stabilitu a silný udržateľný rast smerujúci k vytváraniu pracovných miest.

               (3)

               V postupe pri nadmernom deficite podľa článku 126 Zmluvy o fungovaní Európskej únie, objasnenom v nariadení Rady (ES) č. 1467/97 zo 7. júla 1997 o urýchľovaní a objasňovaní vykonania postupu pri nadmernom schodku (1) (ktoré je súčasťou Paktu stability a rastu), sa ustanovuje povinnosť prijať rozhodnutie o existencii nadmerného deficitu. Nariadenie (ES) č. 1467/97 stanovuje ustanovenia na vykonávanie článku 104 Zmluvy o založení Európskeho spoločenstva, ktorý sa stal článkom 126 Zmluvy o fungovaní Európskej únie. V protokole o postupe pri nadmernom deficite pripojenom k Zmluve o fungovaní Európskej únie sa ustanovujú ďalšie ustanovenia týkajúce sa vykonávania postupu pri nadmernom deficite. V nariadení Rady (ES) č. 479/2009 (2) sa ustanovujú podrobné pravidlá a definície na uplatňovanie ustanovení uvedeného protokolu.

               (4)

               Cieľom reformy Paktu stability a rastu z roku 2005 bolo posilniť jeho účinnosť a hospodárske základy, ako aj zabezpečiť udržateľnosť verejných financií z dlhodobého hľadiska. Malo sa ňou zaistiť, aby sa vo všetkých krokoch v rámci postupu pri nadmernom deficite v plnej miere zohľadňovala najmä hospodárska a rozpočtová situácia. V tomto zmysle Pakt stability a rastu vytvára rámec na podporu vládnych politík zameraných na rýchle obnovenie zdravej rozpočtovej pozície so zreteľom na hospodársku situáciu.

               (5)

               V článku 104 ods. 5 Zmluvy o založení Európskeho spoločenstva, ktorý sa stal článkom 126 ods. 5 Zmluvy o fungovaní Európskej únie sa od Komisie vyžadovalo, aby predložila Rade stanovisko, ak sa domnievala, že v členskom štáte existoval alebo mohol vzniknúť nadmerný deficit. Komisia s prihliadnutím na svoju správu podľa článku 104 ods. 3 Zmluvy o založení Európskeho spoločenstva, ktorý sa stal článkom 126 ods. 3 Zmluvy o fungovaní Európskej únie, a so zreteľom na stanovisko Hospodárskeho a finančného výboru v súlade s článkom 104 ods. 4 Zmluvy o založení Európskeho spoločenstva, ktorý sa stal článkom 126 ods. 4 Zmluvy o fungovaní Európskej únie, dospela k záveru, že v Taliansku existoval nadmerný deficit. Komisia preto 11. novembra 2009 predložila Rade takéto stanovisko týkajúce sa Talianska (3).

               (6)

               V článku 126 ods. 6 Zmluvy o fungovaní Európskej únie sa ustanovuje, že Rada by mala zvážiť všetky pripomienky, ktoré si príslušný členský štát želá vyjadriť predtým, ako Rada po celkovom posúdení rozhodne o tom, či existuje nadmerný deficit. V prípade Talianska toto celkové posúdenie viedlo k záverom ustanoveným v tomto rozhodnutí.

               (7)

               Podľa údajov, ktoré oznámili talianske orgány v októbri 2009, sa očakáva, že deficit verejných financií v Taliansku dosiahne 5,3 % HDP v roku 2009, čím výrazne prekročí referenčnú hodnotu 3 % HDP. Plánované prekročenie referenčnej hodnoty sa môže považovať za výnimočné v zmysle zmluvy a Paktu stability a rastu. Deficit predovšetkým vyplýva z prudkého hospodárskeho poklesu v zmysle zmluvy a Paktu stability a rastu. Podľa predpovede útvarov Komisie z jesene 2009 sa predpokladá, že reálny HDP v Taliansku po znížení o 1 % v roku 2008 klesne o približne 4,7 % v roku 2009. V roku 2010 sa očakáva mierne oživenie, ktoré sa posilní v roku 2011. Okrem toho sa plánované prekročenie referenčnej hodnoty nemôže považovať za dočasné, pretože sa predpokladá, že deficit sa v roku 2010 zvýši a mierne sa zníži v roku 2011 za predpokladu nezmenenej politiky. Neočakáva sa, že diskrečné opatrenia prijaté spolu s balíkmi na oživenie s cieľom reagovať na krízu v súlade s Európskym plánom na oživenie hospodárstva (zamerané na podporu skupín s nízkymi príjmami a kľúčových priemyselných odvetví) významne ovplyvnia saldo verejných financií, pretože sa podľa talianskych orgánov v plnej miere financujú hlavne prerozdeľovaním existujúcich finančných prostriedkov. Kritérium pre deficit podľa ustanovení zmluvy preto nie je splnené.

               (8)

               Podľa údajov, ktoré oznámili talianske orgány v októbri 2009, zostáva hrubý dlh verejných financií výrazne nad referenčnou hodnotou 60 % HDP od obdobia pred začatím tretej etapy hospodárskej a menovej únie a plánuje sa, že v roku 2009 zostane na úrovni 115,1 % HDP. V predpovedi útvarov Komisie z jesene 2009 sa predpokladá, že pomer dlhu bude rásť ďalej až do výšky 117,8 % v roku 2011. Pomer dlhu nemožno považovať za dostatočne sa znižujúci a približujúci sa k referenčnej hodnote uspokojivým tempom v zmysle zmluvy a Paktu stability a rastu. Kritérium pre dlh podľa ustanovení zmluvy preto nie je splnené.

               (9)

               Podľa článku 2 ods. 4 nariadenia (ES) č. 1467/97 môžu byť v krokoch vedúcich k rozhodnutiu Rady o existencii nadmerného deficitu podľa článku 126 ods. 6 Zmluvy o fungovaní Európskej únie zohľadnené „relevantné faktory“ len vtedy, ak je v plnom rozsahu splnená dvojitá podmienka, že deficit zostane na úrovni blízko referenčnej hodnoty a že jeho prekročenie nad referenčnú hodnotu je dočasné. V prípade Talianska táto dvojitá podmienka nie je splnená. Preto sa v jednotlivých krokoch vedúcich k tomuto rozhodnutiu relevantné faktory nezohľadňujú.

         PRIJALA TOTO ROZHODNUTIE:
   Článok 1
   Z celkového posúdenia vyplýva, že v Taliansku existuje nadmerný deficit.
   Článok 2
   Toto rozhodnutie je určené Talianskej republike.

      V Bruseli 19. januára 2010

            Za Radu

            predsedníčka

         E. SALGADO

      (1)  Ú. v. ES L 209, 2.8.1997, s. 6.

      (2)  Ú. v. EÚ L 145, 10.6.2009, s. 1.

      (3)  Všetky dokumenty týkajúce sa postupu pri nadmernom deficite v prípade Talianska sa nachádzajú na tejto internetovej stránke: http://ec.europa.eu/economy_finance/netstartsearch/pdfsearch/pdf.cfm?mode = _m2